Document ID: 32008R0055

REGULAMENTUL (CE) NR. 55/2008 AL CONSILIULUI
din 21 ianuarie 2008
de introducere a unor preferințe comerciale autonome pentru Republica Moldova și de modificare a Regulamentului (CE) nr. 980/2005 și a Deciziei 2005/924/CE a Comisiei
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Relația dintre Uniunea Europeană (UE) și Republica Moldova (denumită în continuare Moldova) se bazează pe Acordul de parteneriat și cooperare (1) care a intrat în vigoare la 1 iulie 1998. Unul dintre obiectivele sale principale este de a promova comerțul și investițiile, precum și relațiile economice armonioase între părți și, astfel, de a favoriza dezvoltarea lor economică durabilă.
(2)
În planul de acțiune din cadrul politicii europene de vecinătate (planul de acțiune PEV) pentru Moldova, care a fost adoptat în 2005, UE s-a angajat să aibă în vedere posibilitatea acordării unor preferințe comerciale autonome (PCA) suplimentare pentru Moldova, cu condiția ca Moldova să își fi îmbunătățit considerabil sistemele de control și de certificare a originii mărfurilor. În 2006, Moldova și-a reformat legislația vamală și, la începutul anului 2007, a fost atins un nivel satisfăcător de punere în aplicare a noii legislații.
(3)
Până la aderarea României la Uniunea Europeană, la 1 ianuarie 2007, Moldova avea un regim de liber schimb cu România. În ansamblu, extinderea din 2007 a avut un efect neglijabil pentru Moldova, dar a avut un impact negativ asupra unor produse-cheie de export din Moldova.
(4)
În conformitate cu Decizia 2005/924/CE a Comisiei (2), Moldova beneficiază deja de o schemă stimulativă specială pentru dezvoltare durabilă și bună guvernare (SPG+), prevăzută în Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferințe tarifare generalizate (3) (SPG).
(5)
Nivelul general al importurilor originare din Moldova nu reprezintă decât 0,03 % din totalul importurilor Comunității. Se preconizează că o deschidere mai mare a pieței comunitare ar sprijini dezvoltarea economiei Moldovei prin creșterea performanței exporturilor fără a genera efecte negative asupra Comunității.
(6)
Prin urmare, este oportun să se extindă preferințele comerciale autonome la Moldova, eliminând toate plafoanele tarifare rămase pentru produse industriale și îmbunătățind accesul pe piața comunitară pentru produsele agricole.
(7)
În conformitate cu planul de acțiune PEV, nivelul obiectivelor relației UE-Moldova va depinde de gradul de angajare al acesteia din urmă față de valorile comune, precum și de măsura în care pune în practică prioritățile comune convenite, inclusiv disponibilitatea de a se angaja în reforme economice eficiente. În plus, pentru a beneficia de sistemul preferințelor tarifare suplimentare în cadrul regimului SPG+, Moldova a îndeplinit condițiile de ratificare și de punere în aplicare eficientă a principalelor convenții internaționale privind drepturile omului și drepturile muncii, protecția mediului și buna guvernare. Pentru a se asigura că Moldova menține nivelul de progres realizat, acordarea preferințelor comerciale autonome suplimentare va face obiectul unei continue aplicări și conformități cu prioritățile și condițiile prevăzute în planul de acțiune PEV și SPG+.
(8)
În plus, dreptul de a beneficia de preferințele comerciale autonome este condiționat de respectarea de către Moldova a normelor relevante privind regulile de origine a produselor și a procedurilor aferente, precum și de cooperarea administrativă eficientă cu Comunitatea în scopul prevenirii oricărui risc de fraudă.
(9)
Motivele suspendării temporare a preferințelor ar trebui să includă încălcări serioase și sistematice ale condițiilor de obținere a regimurilor preferențiale, fraudă sau lipsă a cooperării administrative pentru verificarea originii mărfurilor, precum și incapacitatea Moldovei de a arăta un angajament continuu în punerea în aplicare a priorităților prevăzute în planul de acțiune PEV și în pactele, convențiile și protocoalele care figurează în anexa II.
(10)
Este necesar să se prevadă reintroducerea taxelor din Tariful Vamal Comun pentru produsele care provoacă sau riscă să provoace dificultăți grave producătorilor comunitari de produse similare sau direct concurente, care fac obiectul unei anchete întreprinse de Comisie.
(11)
În sensul definirii conceptului de produse originare, certificării originii și procedurilor de cooperare administrativă, se vor aplica dispozițiile titlului IV, capitolul 2, secțiunea 2 din Regulamentul (CEE) nr. 2454/93 al Comisiei din 2 iulie 1993 de stabilire a anumitor dispoziții de punere în aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4).
(12)
Din motive de raționalizare și simplificare, este necesar să se confere Comisiei competența de a aduce prezentului regulament modificările și adaptările tehnice necesare, după consultarea Comitetului Codului Vamal și fără a se aduce atingere procedurilor specifice prevăzute în prezentul regulament.
(13)
Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a modalităților de exercitare a competențelor de executare conferite Comisiei (5).
(14)
Introducerea măsurilor propuse pentru produsele originare din Moldova va face inutilă integrarea acesteia în regimul de preferințe tarifare generalizate ale Comunității. Prin urmare, este oportun ca Moldova să fie eliminată de pe lista beneficiarilor care figurează în Regulamentul (CE) nr. 980/2005, precum și de pe lista țărilor beneficiare care îndeplinesc condițiile pentru SPG + în conformitate cu Decizia 2005/924/CE.
(15)
Regimurile de import adoptate prin prezentul regulament ar trebui să fie reînnoite conform condițiilor stabilite de Consiliu și având în vedere experiența dobândită în acordarea acestora. Este necesară, prin urmare, limitarea duratei acestor regimuri până la 31 decembrie 2012,
ADOPTĂ PREZENTUL REGULAMENT:
Articolul 1
Regimuri preferențiale
(1) Produsele originare din Moldova, cu excepția celor incluse în tabelele 1 și 2 din anexa I, sunt admise la import în Comunitate fără restricții cantitative sau măsuri cu efect echivalent și cu scutire de taxe vamale și de taxe cu efect echivalent.
(2) Produsele originare din Moldova și incluse în anexa I sunt admise la import în Comunitate, sub rezerva dispozițiilor speciale stabilite la articolul 3.
Articolul 2
Condițiile de acordare a regimurilor preferențiale
(1) Acordarea beneficiului regimurilor preferențiale introduse prin articolul 1 este supusă:
(a)
respectării regulilor de origine a produselor și a procedurilor aferente în conformitate cu titlul IV capitolul 2 secțiunea 2 din Regulamentul (CEE) nr. 2454/93;
(b)
respectării metodelor de cooperare administrativă în conformitate cu articolele 121 și 122 din Regulamentul (CEE) nr. 2454/93;
(c)
angajamentului Moldovei față de o cooperare administrativă eficientă cu Comunitatea în scopul prevenirii oricărui risc de fraudă;
(d)
angajamentului Moldovei de a nu introduce noi drepturi vamale sau taxe cu efect echivalent și noi restricții cantitative sau măsuri cu efect echivalent asupra importurilor originare din Comunitate sau de a nu mări nivelul drepturilor sau al taxelor în vigoare și de a nu introduce nicio altă restricție începând din ziua intrării în vigoare a prezentului regulament;
(e)
angajamentului continuu al Moldovei privind punerea în aplicare a priorităților prevăzute în planul de acțiune PEV pentru Moldova în anul 2005, în special în ceea ce privește o reformă economică eficientă; și
(f)
angajamentului Moldovei de a menține ratificarea și punerea în aplicare efectivă a pactelor, a convențiilor și a protocoalelor care figurează în anexa II precum și de a accepta controlul și evaluarea periodică a rezultatelor sale în materie de punere în aplicare, în conformitate cu dispozițiile de punere în aplicare ale pactelor, convențiilor și protocoalelor ratificate de Moldova.
(2) Comisia reexaminează stadiul de ratificare și punere în aplicare efectivă a pactelor, a convențiilor și a protocoalelor pertinente menționate la alineatul (1) litera (f).
(3) În cazul nerespectării condițiilor stabilite la alineatul (1), în conformitate cu articolul 10, Comisia poate lua măsuri de suspendare a regimurilor preferențiale prevăzute la articolul 1.
Articolul 3
Contingente tarifare și plafoane de prețuri pentru anumite produse agricole
(1) Produsele menționate în tabelul 1 din anexa I pot fi importate în Comunitate cu scutire de taxe vamale, în limitele contingentelor tarifare comunitare în conformitate cu tabelul respectiv.
(2) Produsele menționate în tabelul 2 din anexa I pot fi importate în Comunitate cu scutirea componentei ad valorem a taxei de import.
(3) Fără a aduce atingere altor dispoziții ale prezentului regulament, în special articolului 10, dacă importurile de produse agricole provoacă perturbări grave piețelor comunitare și mecanismelor de reglementare ale acestora, Comisia poate lua măsuri corespunzătoare în conformitate cu procedura prevăzută în dreptul comunitar aplicabil produselor în cauză.
Articolul 4
Punerea în aplicare a contingentelor tarifare pentru produsele lactate
Normele detaliate de punere în aplicare a contingentelor tarifare pentru rubricile 0401-0406 se stabilesc de către Comisie în conformitate cu procedura menționată la articolul 42 din Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (6).
Articolul 5
Administrarea contingentelor tarifare
Contingentele tarifare menționate la articolul 3 alineatul (1) și enumerate în anexa I, cu excepția contingentului tarifar pentru produsele lactate menționat la articolul 4, sunt administrate de către Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 6
Accesul la contingentele tarifare
Statele membre garantează că importatorii au acces egal și neîntrerupt la contingentele tarifare, atât timp cât restul volumului contingentar în cauză permite acest lucru.
Articolul 7
Atribuirea competențelor
Comisia adoptă, în conformitate cu procedura menționată la articolul 8 alineatul (2), dispozițiile necesare aplicării prezentului regulament, altele decât cele menționate la articolul 4, și anume:
(a)
modificările și adaptările tehnice necesare ca urmare a modificărilor codurilor de nomenclatura combinată și ale subdiviziunilor TARIC;
(b)
modificările necesare ca urmare a încheierii altor acorduri între Comunitate și Moldova.
Articolul 8
Procedura comitetului
(1) Comisia este asistată de Comitetul Codului Vamal instituit prin articolul 248a din Regulamentul (CEE) nr. 2913/92 (7), denumit în continuare „comitetul”.
(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.
Perioada prevăzută la articolul 4 alineatul (3) din Decizia 1999/468/CE se stabilește la o lună.
Articolul 9
Cooperarea
Statele membre și Comisia cooperează îndeaproape pentru a asigura respectarea prezentului regulament, în special a dispozițiilor articolului 10 alineatul (1).
Articolul 10
Suspendarea temporară
(1) Atunci când Comisia consideră că există suficiente elemente care indică fraudă, nereguli sau faptul că Moldova nu reușește în mod sistematic să respecte sau să asigure respectarea normelor relevante privind regulile de origine a produselor și a procedurilor aferente și nici să coopereze pe plan administrativ, astfel cum se menționează la articolul 2 alineatul (1), sau care indică nerespectarea oricărei alte condiții definite la articolul 2 alineatul (1), aceasta poate lua măsuri de suspendare totală sau parțială a regimurilor preferențiale prevăzute în prezentul regulament pe termen de cel mult șase luni, sub rezerva ca în prealabil:
(a)
să fi informat comitetul;
(b)
să fi invitat statele membre să ia măsurile de precauție necesare pentru a asigura apărarea intereselor financiare ale Comunității și/sau respectarea articolului 2 alineatul (1) de către Moldova;
(c)
să fi publicat un anunț în Jurnalul Oficial al Uniunii Europene declarând că există o îndoială rezonabilă privind aplicarea regimurilor preferențiale și/sau respectarea articolului 2 alineatul (1), de către Moldova, capabilă să pună în discuție dreptul său de a continua să beneficieze de avantajele acordate prin prezentul regulament;
(d)
să fi informat Moldova cu privire la orice decizie luată în conformitate cu prezentul alineat, înainte de intrarea în vigoare a acestuia.
(2) Un stat membru poate sesiza Consiliul cu privire la decizia Comisiei în termen de 10 zile. Consiliul, hotărând cu majoritate calificată, poate lua o decizie diferită în termen de 30 zile.
(3) La sfârșitul perioadei de suspendare, Comisia decide fie să înceteze măsura de suspendare provizorie, după consultarea comitetului, fie să prelungească măsura de suspendare în conformitate cu procedura prevăzută la alineatul (1).
(4) Statele membre comunică Comisiei toate informațiile relevante care pot justifica suspendarea avantajelor sau prelungirea acesteia.
Articolul 11
Clauza de salvgardare
(1) Dacă un produs originar din Moldova este importat în condiții în care cauzează sau pot cauza dificultăți grave producătorilor comunitari de produse similare sau aflate în concurență directă, taxele din Tariful Vamal Comun pot fi reintroduse în orice moment pentru acel produs de către Consiliu, acționând la propunerea Comisiei.
(2) La cererea unui stat membru sau la inițiativa Comisiei, aceasta din urmă trebuie să ia o decizie oficială de deschidere a unei anchete, într-o perioadă de timp rezonabilă. În cazul în care Comisia decide deschiderea unei anchete, ea publică în Jurnalul Oficial al Uniunii Europene un aviz care anunță această anchetă. Acest aviz prezintă un rezumat al informațiilor primite și prevede că orice informație utilă trebuie comunicată Comisiei. Este precizată perioada în care părțile interesate își pot prezenta punctul de vedere în scris, aceasta neputând să depășească 4 luni de la data publicării avizului.
(3) Comisia adună toate informațiile pe care le consideră necesare și poate verifica informațiile primite din partea Moldovei, precum și din orice altă sursă relevantă. Poate fi asistată de agenți ai statelor membre pe teritoriul cărora verificările ar putea fi cerute, în cazul în care statele membre își exprimă această dorință.
(4) În analizarea unor eventuale dificultăți majore, Comisia ia în considerare, inter alia, următorii factori privind producătorii comunitari, atunci când aceste informații sunt disponibile:
-
cota de piață;
-
producția;
-
stocurile;
-
capacitățile de producție;
-
capacitățile de utilizare;
-
ocuparea forței de muncă;
-
importurile;
-
prețurile.
(5) Ancheta se încheie în termen de 6 luni de la publicarea avizului menționat la alineatul (2). Comisia poate, în cazul unor situații excepționale și după consultarea Comitetului, să extindă această perioadă în conformitate cu procedura menționată la articolul 8 alineatul (2).
(6) Comisia ia o decizie în termen de trei luni, în conformitate cu procedura prevăzută la articolul 8 alineatul (2). O astfel de decizie intră în vigoare în termen de o lună de la data publicării sale.
(7) În cazul în care anumite circumstanțe excepționale care necesită o intervenție imediată exclud posibilitatea unei anchete, Comisia poate lua orice măsură preventivă strict necesară, după informarea Comitetului.
Articolul 12
Măsuri de supraveghere în sectorul agricol
Produsele de la capitolele 17, 18, 19 și 21 din Sistemul Armonizat, originare din Moldova, fac obiectul unei măsuri speciale de supraveghere în scopul de a evita perturbarea pieței comunitare.
În cazul în care Moldova nu respectă regulile de origine sau nu oferă cooperare administrativă, astfel cum se prevede la articolul 2, pentru capitolele 17, 18, 19 și 21 menționate anterior, sau în cazul în care importul de produse încadrate la aceste capitole și care fac obiectul regimurilor preferențiale acordate prin prezentul regulament exced considerabil nivelurile obișnuite de export din Moldova, se iau măsuri corespunzătoare în conformitate cu procedurile prevăzute la articolul 3 alineatul (3), la articolul 10 sau la articolul 11.
Articolul 13
Modificări ale Regulamentului (CE) nr. 980/2005 și ale Deciziei 2005/924/CE a Comisiei
(1) În anexa I la Regulamentul (CE) nr. 980/2005, se elimină mențiunea „MD, Republica Moldova”.
(2) În articolul unic al Deciziei 2005/924/CE, se elimină mențiunea „(MD) Republica Moldova”.
Articolul 14
Măsuri tranzitorii
(1) Beneficiul rezultat din preferințele tarifare generalizate, stabilite prin Regulamentul (CE) nr. 980/2005, se acordă în continuare în cazul produselor originare din Moldova care sunt puse în liberă circulație în Comunitate înainte de prima zi a celei de-a treia luni care urmează intrării în vigoare a prezentului regulament, cu condiția ca:
(a)
produsele în cauză să facă obiectul unui contract de cumpărare încheiat înainte de data intrării în vigoare a prezentului regulament; și
(b)
să se furnizeze autorităților vamale probe suficiente care să demonstreze că produsele respective au părăsit țara de origine cel târziu la data intrării în vigoare a prezentului regulament.
(2) Autoritățile vamale pot considera că sunt satisfăcute cerințele alineatului (1) litera (b), dacă li se prezintă unul dintre următoarele documente:
(a)
în cazul transportului maritim sau fluvial, conosamentul care arată că încărcarea a fost efectuată înainte de data intrării în vigoare a prezentului regulament;
(b)
în cazul transportului pe calea ferată, documentul însoțitor al mărfii în tranzit acceptat de către căile ferate ale țării expeditoare înainte de intrarea în vigoare a prezentului regulament;
(c)
în cazul transportului rutier, carnetul TIR (transport rutier internațional) eliberat înainte de data de intrării în vigoare a prezentului regulament de către biroul vamal al țării de origine sau orice alt document corespunzător autentificat de autoritățile vamale competente din țara de origine înaintea acestei date;
(d)
în cazul transportului aerian, scrisoarea de transport aerian care demonstrează că compania aeriană a primit produsele înainte de data intrării în vigoare a prezentului regulament.
Articolul 15
Aplicarea legislației veterinare comunitare
Dispozițiile prezentului regulament nu aduc atingere oricăror restricții sau norme de import care sunt incluse în legislația veterinară comunitară.
Articolul 16
Intrarea în vigoare și aplicarea
Prezentul regulament intră în vigoare în cea de-a șaptea zi de la data publicării în Jurnalul Oficial al Uniunii Europene.
Se aplică din prima zi a celei de a doua luni după intrarea sa în vigoare până la 31 decembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 ianuarie 2008.

Labels: 5
3
18
6